Ix-xewqat sesswali li jagħmlu ħsara jkun aħjar jekk wieħed igawdihom biss bħala fantażiji Dan is-sit flimkien mat-terapista tas-sess, Matthew Bartolo, naraw xi jwassal biex persuna tagħmel pass Trażgressiv, l-att li bih toħroġ mill-abitudinijiet normali jew dawk mistennija u tagħmel esperjenza jew tesperimenta bil-ħajja sesswali. F'Malta l-aktar Trażgressjoni komuni hija dik tal-infedeltà fejn koppji miżżewġa jibdew relazzjoni ma' terzi persuni bil-moħbi. Fil-bidu, tradiment jista' jibda minn sms innoċenti li jevolvi f'xi kelma ħelwa u wara ftit anke tintbagħat bewsa online. Iżda, ħaġa ġġib lill-oħra. Fil-professjoni tiegħu, Bartolo, jiltaqa' ma' kull tip ta' persuni b'xewqat u preferenzi differenti. Jinnota li hemm nies li jgħixu f'kunflitt bejn dak li jħossu u dak li tippermetti s-socjetà. Hawnhekk nippruvaw nifhmu xi jwassal għat-Trażgressjonijiet sesswali… Bħala terapista tas-sess tiltaqa' ma' sitwazzjonijiet partikolari ta' Trażgressjonijiet sesswali? Fix-xogħol tiegħi niltaqa' ma' ħafna nies differenti li qegħdin jippruvaw jgħixu l-ħajja tagħhom bl-aħjar mod. Waqt li qegħdin jagħmlu hekk, ġieli jesperimentaw u jippruvaw isibu x'jagħmel sens għalihom. Fil-klinika niltaqa' ma' kull tip ta' individwi u koppji. Kulħadd bl-istorja u d-diffikultajiet tiegħu. Meta tagħmel ix-xogħol li nagħmel jien, tinduna kemm kull persuna hija unika bil-preferenzi u x-xewqat tagħha. Faċli ngħid li, iva, niltaqa' ma' sitwazzjonijiet partikolari ta' Trażgressjoni però, importanti ħafna nifhmu wkoll li dawn huma nies li qegħdin nitkelmu fuqhom. X'tip ta' Trażgressjonijiet huma l-aktar komuni u liema hija l-aktar waħda rari/stramba li ltqajt magħha? L-iktar Trażgressjoni komuni li niltaqa' magħha hija dik tal-infedeltà. Meta persuna tkun wegħdet lill-oħra li se tkun tagħha u magħha biss però tiltaqa' ma' ħaddiehor u titgerfex. Tinġibed lejn persuna oħra b'mod emozzjonali, sesswali, jew intelletwali. Din il-ġibda tibda tikber u kull ġimgħa li tgħaddi l-moħħ jiġġustifika l-pass li jmiss. Ġimgħa waħda l-moħħ jgħid li ma fiha xejn ħażin li qiegħed tiċċattja basta ma tibgħatx bews lura, mentri l-ġimgħa ta' wara l-istess persuna tirraġuna li billi tirreċiproka bewsa fuq il-mobajl ma fiha xejn ħażin. L-aqwa li ma tiltaqax mal-persuna l-oħra. U l-moħħ jibqa' jiġġustifika pass pass. Ix-xogħol tiegħi għallimni li meta tpoġġi mal-persuna u titkellem dwar kif jaħsibha u għala jħoss dak li jħoss, ikun hemm raġuni. Ma jfissirx li kollox jgħaddi. Lanqas ma jfisser li jekk xi ħaġa qiegħda toħloq uġigħ jew ħsara lil ħaddieħor, għandna naċċettawha. Però, xogħli huwa li npoġġi ma' persuna u flimkien nifhmu għala tħoss dawn il-ġibdiet u x'wassalha biex ikollha tali preferenza. Tgħallimt ħafna dwar in-nies u t-Trażgressjonijiet. Nipprova nifhem xí jwassal persuna li tkun miġbuda lejn animal ta' speċi oħra, jew għala persuna bilfors ikollha bżonn preżenza ta' oġġett partikolari biex tkun tista' tiffunzjona sesswalment. Fl-esperjenza tiegħek, dawn it-Trażgressjonijiet għaliex iseħħu? Hemm diversi raġunjiet u teoriji differenti. L-iktar li naqbel magħha jien hija t-teorija li persuna tkun għaddiet minn xi ħaġa f'ħajjitha li ġegħlitha tassoċja dak l-oġġett partikolari mas-sess. L-eżempju li nħobb nagħti huwa li jekk persuna drat timmasturba liebsa kalzetti bojod, jaf tassoċja l-kalzetti bojod mat-tqanqil sesswali. Hemm raġunijiet oħra bħal pereżempju li mhux kull ġisem huwa magħmul l-istess u jkun hemm min għandu bżonn stimulazzjoni iktar intensa minn ħaddieħor. Xi ħaġa li jaf tidher estrema għal maġġoranza, jaf tagħti pjaċir lil xi wħud. Ninsabu fil-perjodu tal-festi fejn ikun hemm ċelebrazzjonijiet u xi tazza nbid żejda f'rasna. Taħseb li sitwazzjonijiet hekk huma ta' periklu akbar għal Trażgressjonijiet? Il-problema tal-alkoħol u sustanzi oħra hija li jaffetwaw il-parti tal-moħħ li tgħinna nagħmlu deċiżjonijiet u li hija responsabbli mill-inibizzjonijiet. Għalhekk, jekk xi ħaġa nemmnu li m'għandniex nagħmluha meta nkunu f'sensina, jaf meta nkunu xi naqra mlaħalħa, naħsbuha mod ieħor. Jekk persuna tkun imlaħalħa jaf taħseb li idea tajba jkollha x'taqsam fil-pubbliku, avolja din hija xi ħaġa llegali u taf iġġibha f'balatella nkwiet. Wieħed dejjem għandu jippjana minn qabel jekk se jixrob jew juża sustanzi oħra ħalli l-limitu jkun diskuss qabel u mhux taħt l-effett. Meta persuna tgħid iva taħt l-effett, dak mhux kunsens. Biex persuna tagħti kunsens, trid tkun f'sensiha. X'tip ta' riperkussjonijiet jista' jkun hemm f'ambitu ta' familja, saħħa, professjoni, eċċ? Fis-sesswoloġija u fil-psikoloġija nemmnu li preferenza ssir problema ladarba taffetwa b'mod ħażin lill-individwu b'mod finanzjarju, soċjali, familjari, professjonali jew psikoloġiku. Meta persuna qiegħed ikollha tgħix ħajja doppja, taffetwa lilha u lin-nies viċin tagħha, għax sigriet jaffetwa r-relazzjoni. Meta jkun hemm sigriet bejn koppja, avolja persuna minnhom ma tkunx taf x'inhuwa s-sigriet, xorta tħoss li hemm xi ħaġa mhux sewwa. Din toħloq insigurtà u taffetwa l-fiduċja fir-relazzjoni u s-sieħeb jew is-sieħba. It-Trażgressjoni hija mument ta' dgħjufija jew ribell u karba għal-libertà? Diffiċli ħafna tagħti risposta waħda għal kull Trażgressjoni u individwu. Hemm min isib lilu nnifsu f'mument ta' djugħfija u ma jkunx kapaċi jikkontrolla ġibda jew preferenza li s-soltu jirnexxielu. Hemm min ikun ilu jirripressa ċertu xewqat u għalhekk jgħejja u jisplodi. Is-sesswalità m'hiex aspett minn ħajjitna li huwa abjad u iswed. Hemm ħafna sfumaturi. Ġieli huma fantażiji biss. Ġieli huma xewqat li wieħed jixtieq jattwa f'ħajtu. Mhux kull xewqa tista' jew għandha sseħħ. Hemm dawk li jagħmlu ħsara u għalhekk wieħed jista' jgawdihom biss bħala fantażiji. Matthew Bartolo huwa Sesswologu, Terapista tas-Sess u Relazzjonijiet, kif ukoll Counsellor li ggradwa f'Londra b'Masters f'Sex and Relationship Therapy. Huwa jagħmel parti mit-tim ta' Willingness li fi ħdanu hemm is-Sex Clinic Malta. Dawk il-qarrejja li għandhom xi domandi lil Matthew Bartolo jistgħu jiktbulna fuq l-indirizz elettroniku: carmenorizzont@gmail.com jew iżuru l-paġna ta' facebook https://www.facebook.com/counsellormatthewbartolo